Maataloustuotteiden ja elintarvikkeiden laatujärjestelmistä annetun Euroopan parlamentin ja neuvoston asetuksen (EU) N:o 1151/2012 50 artiklan 2 kohdan a alakohdan mukainen muun kuin vähäisen muutoksen hyväksymistä koskevan hakemuksen julkaiseminen

(2020/C 171/10)

Tämä julkaiseminen antaa oikeuden vastustaa muutoshakemusta Euroopan parlamentin ja neuvoston asetuksen (EU) N:o 1151/2012 (1) 51 artiklassa tarkoitetulla tavalla kolmen kuukauden kuluessa tästä julkaisemisesta.

SUOJATUN ALKUPERÄNIMITYKSEN TAI SUOJATUN MAANTIETEELLISEN MERKINNÄN TUOTE-ERITELMÄN MUUN KUIN VÄHÄISEN MUUTOKSEN HYVÄKSYMISTÄ KOSKEVA HAKEMUS

Asetuksen (EU) N:o 1151/2012 53 artiklan 2 kohdan ensimmäisen alakohdan mukainen muutoksen hyväksymistä koskeva hakemus

”Casatella Trevigiana”

EU-nro: PDO-IT-0348-AM02 – 22.11.2019

SAN (X) SMM ()

1. Hakijaryhmä ja oikeutettu etu

Consorzio per la Tutela del formaggio (”Casatella Trevigiana” Cheese Protection Association)

Viale Sante biasuzzi, 20

31038 Paese (TV)

ITALIA

Puhelin ja faksi: + 39 422951480

Sähköposti: info@casatella.it

Yhdistys täyttää 14. lokakuuta 2013 annetun ministeriön asetuksen nro 12511 13 artiklan 1 kohdassa vahvistetut vaatimukset.

2. Jäsenvaltio tai kolmas maa

Italia

3. Tuote-eritelmän otsake, johon muutos vaikuttaa

☐ Tuotteen nimike

☒ Tuotteen kuvaus

☐ Maantieteellinen alue

☐ Alkuperän todistaminen

☒ Tuotantomenetelmä

☐ Yhteys maantieteelliseen alkuperään

☐ Merkitseminen

☐ Muut:

4. Muutosten tyyppi

☒ Rekisteröidyn SAN:n tai SMM:n tuote-eritelmän muutos, jota ei voida pitää vähäisenä asetuksen (EU) N:o 1151/2012 53 artiklan 2 kohdan kolmannen alakohdan mukaisesti.

☐ Rekisteröidyn SAN:n tai SMM:n, jonka yhtenäistä asiakirjaa (tai vastaavaa) ei ole julkaistu, tuote-eritelmän muutos, jota ei voida pitää vähäisenä asetuksen (EU) N:o 1151/2012 53 artiklan 2 kohdan kolmannen alakohdan mukaisesti.

5. Muutokset

Tuotteen kuvaus

Tuote-eritelmän 2 artikla ja yhtenäisen asiakirjan 3.2 kohta

Kemialliset ominaisuudet:

Siinä todetaan nykyisin seuraavaa:

”Rasvaa 18–25 prosenttia raakapainosta”

Teksti korvataan seuraavasti:

”Rasvaa 18–27 prosenttia raakapainosta”

Muutoksen tarkoituksena on vähentää riskiä, että SAN-nimityksen Casatella Trevigiana rasvapitoisuutta koskevaa vaatimusta rikotaan, koska maitorasvapitoisuus vaihtelee pääasiassa ulkoisten tekijöiden vaikutuksesta, joita ovat karjan rehu, ilmasto, karjankasvatus ja lypsytiheys.

Tällainen riski on todettu suureksi keskikokoisissa ja pienissä juustoloissa – joko toimittavien maatilojen vähäisen määrän vuoksi tai siksi, että tankkimaidon rasvapitoisuuden korjaaminen on mahdotonta, sillä SAN-nimityksen Casatella Trevigiana juustoa saadaan täysmaidon jalostuksesta.

Tuotantomenetelmä

Tuote-eritelmän 5 artikla ja yhtenäisen asiakirjan 3.4 kohta

”Rehun on muodostuttava vähintään 90-prosenttisesti 3 artiklassa tarkoitetulta maantieteelliseltä alueelta peräisin olevasta rehusta.

Rehun on muodostuttava vähintään 60-prosenttisesti 3 artiklassa tarkoitetulta maantieteelliseltä alueelta peräisin olevasta rehusta.”

Yhtenäisen asiakirjan 3.4 kohdassa

Lisätään kolmannen luetelmakohdan jälkeen kohta seuraavasti:

”Rehun osittainen hankkiminen 4 kohdassa tarkoitetun rajatun alueen ulkopuolelta on perusteltua, koska eläinrehun tuotantoon tarkoitettu maatalousmaa on peruuttamattomasti vähentynyt Trevison maakunnassa.”

Muutoksen perusteena on eläinten rehun tuotantoon käytettävän maatalousmaan voimakas väheneminen viimeksi kuluneiden kymmenen vuoden aikana Trevison maakunnassa eli SAN-nimitykseen Casatella Trevigiana kuuluvan juuston tuotantoalueella.

Tähän ovat syynä seuraavat tekijät:

a) kaupungistumiseen ja kunnallistekniikkaan liittyvän toiminnan merkittävä maankäyttö

b) maatalousmaan muuttaminen rehukasveista viininviljelyyn.

Ilmiön laajuutta selventävät seuraavat Trevison maakuntaa koskevat tiedot:

— pysyvästi rehuntuotantoon käytetty maapinta-ala supistui 50 prosenttia vuodesta 2010 vuoteen 2018;

— tilapäisesti rehuntuotantoon käytetty maapinta-ala supistui 26 prosenttia vuodesta 2010 vuoteen 2018;

— viininviljelyyn käytetty maapinta-ala kasvoi 30 prosenttia vuodesta 2010 vuoteen 2018.

YHTENÄINEN ASIAKIRJA

”Casatella Trevigiana”

EU-nro: PDO-IT-0348-AM02 – 22.11.2019

SAN (X) SMM ()

1. Nimi/nimet

”Casatella Trevigiana”

2. Jäsenvaltio tai kolmas maa

Italia

3. Maataloustuotteen tai elintarvikkeen kuvaus

3.1 Tuotetyyppi

Luokka 1.3 Juustot

3.2 Kuvaus 1 kohdassa nimetystä tuotteesta

Pehmeä juusto, joka on saatu yksinomaan friisiläisrotuun sekä Pezzata Rossa-, Bruna- ja Burlinarotuihin sekä näiden risteytyksiin kuuluvien lehmien täysmaidosta. Sillä on oltava kulutukseen saatettaessa seuraavat aistinvaraiset ominaisuudet: pehmeä, kiiltävä, lievästi kermainen ja suussasulava juustomassa, jonka väri vaihtelee maidonvalkoisesta kermanvaaleaan; pienet reiät ovat sallittuja. Juustomassan koostumuksen vuoksi Casatella Trevigiana -juustoa ei voida luokitella ”levitettäviin” juustoihin eikä kermajuustoihin.

Kuori puuttuu tai on tuskin havaittavissa, muoto on perinteisen lieriömäinen. Hento, maitoinen ja tuore tuoksu.

Mieto maidolle ominainen maku, lievästi hapan sivumaku.

Kemialliset ominaisuudet:

Kosteuspitoisuus: 53–60 %

Rasvapitoisuus: Rasvaa 18–27 prosenttia raakapainosta

Proteiinipitoisuus: > 12 % raakapainosta

Fyysiset ominaisuudet

Muoto: lieriömäinen

Paino:

Suuri tahko: 1,8–2,2 kg

Pieni tahko: 0,20–0,70 kg

Halkaisija:

Suuri tahko: 18–22 cm

Pieni tahko: 5–12 cm

Korkeus

Suuri tahko: 5–8 cm;

Pieni tahko: 4–6 cm.

3.3 Rehu (vain eläinperäiset tuotteet) ja raaka-aineet (vain jalostetut tuotteet)

Nautoja, joiden maito on tarkoitettu SAN-nimityksen Casatella Trevigiana -juuston tuotantoon, on ruokittava seuraavia sääntöjä noudattaen:

— Rehun on muodostuttava vähintään 60-prosenttisesti 4 kohdassa tarkoitetulta maantieteelliseltä alueelta peräisin olevasta rehusta.

— Lypsylehmien ruokinnassa vähintään 60 prosenttia päivittäisestä kuiva-aineesta on saatava rehuista.

— Seuraavien, tuotantoalueelle epätyypillisten rehujen käyttö on kiellettyä: rehujuurikas, hedelmät ja sitrushedelmien ja oliivien jalostuksesta syntyvät jätteet, esparsetti ja punanätkin, kokonaiset vihannekset tai artisokan, kukkakaalin, nauriin ja tomaatin jalostuksesta syntyvät jätteet.

Rehun osittainen hankkiminen 4 kohdassa tarkoitetun rajatun alueen ulkopuolelta on perusteltua, koska eläinrehun tuotantoon tarkoitettu maatalousmaa on peruuttamattomasti vähentynyt Trevison maakunnassa.

SAN-nimitykseen Casatella Trevigiana kuuluvan juuston tuotannossa käytettävän maidon on oltava peräisin Trevison provinssia vastaavalla maantieteellisellä alueella sijaitsevilta tiloilta.

Jalostuksen alkaessa maidon rasvapitoisuuden on oltava yli 3,2 prosenttia. Maito ei saa sisältää säilöntäaineita, ja ternimaidon tai sairaiksi todetuista nautaeläimistä saadun maidon käyttö on kielletty. Maito on säilytettävä maatilalla jäähdytettynä. Juustonvalmistus on kaikissa tapauksissa aloitettava viimeistään 48 tunnin kuluttua lypsämisestä.

3.4 Erityiset tuotantovaiheet, joiden on tapahduttava yksilöidyllä maantieteellisellä alueella

Koko tuotantoprosessin (kasvatus ja maidontuotanto, juoksetus, juoksettuman käsittelyt, muotteihin laitto, valutus, suolaus ja kypsytys) on tapahduttava 4 kohdassa yksilöidyllä alueella.

Maidon jalostusvaiheet ovat seuraavat: eläinten kasvatus, maidontuotanto, jalostus, kypsytys.

3.5 Tuotteen, johon rekisteröity nimi viittaa, viipalointia, raastamista ja pakkaamista koskevat erityiset säännöt

SAN-nimitykseen Casatella Trevigiana kuuluva juusto on saatettava kulutukseen pakattuna. Kun otetaan huomioon, että SAN-nimitykseen Casatella Trevigiana kuuluva juusto on pehmeää, luonteeltaan nopeasti pilaantuvaa ja herkkää, pakkaamattoman tuotteen pitkät kuljetukset voisivat vahingoittaa sen aistinvaraisia ja kemiallis-fyysisiä ominaisuuksia ja muuttaa erityisesti kypsymisaikaa ja -tapaa.

Tuotteelle ominaisten laatuominaisuuksien säilymisen takaamiseksi tuote onkin tarpeen pakata nopeasti valmistuksen jälkeen. SAN-nimitykseen Casatella Trevigiana kuuluva juusto on tämän vuoksi pakattava tuotantoalueella sen erityisominaisuuksien, jäljitettävyyden ja valvonnan varmistamiseksi sekä kemiallisten, fyysisten ja aistinvaraisten ominaisuuksien säilyttämiseksi muuttumattomina.

3.6 Tuotteen, johon rekisteröity nimi viittaa, merkitsemistä koskevat erityiset säännöt

SAN-nimitykseen Casatella Trevigiana kuuluvaan juustoon on kiinnitettävä seuraavassa kuvattu merkki.

Maininta ”Denominazione d’Origine Protetta” voidaan korvata tunnuksella ”DOP”.

Merkin ylä- ja alaosan välisiä suhteita ei saa muuttaa, ja ne on esitetty edellä olevassa kuvassa. Merkki on kiinnitettävä juuston suojakääreeseen.

Suojakääreessä ei voi olla mainostavia tai kuluttajaa harhaanjohtavia mainintoja.

Merkin mittasuhteiden on oltava oikeassa suhteessa pakkauksen mittoihin nähden seuraavan säännön mukaisesti: sanan ”Casatella” kokonaisleveyden on oltava vähintään 80 % pakkauksen halkaisijasta.

Juustoon itseensä ei voida sen tyypin vuoksi suoraan liittää mitään merkintöjä.

Edellä kuvaillun logon ja maininnan sisältävän pakkauksen käyttö on pakollista.

4. Maantieteellisen alueen tarkka rajaus

Koko Trevison provinssin alue.

5. Yhteys maantieteelliseen alueeseen

SAN-nimitykseen Casatella Trevigiana kuuluvan juuston erityispiirteet ja laatuominaisuudet ovat tiiviisti sidoksissa sen alkuperään, paikallisena maaseudun kotitaloustuotteena sekä käsiteollisen juustonvalmistustekniikan kehittymiseen ja tuotantopaikalle ominaisiin bakteerikantoihin. SAN-nimitykseen Casatella Trevigiana kuuluvan juuston laatu ja erityisominaisuudet ovat erityisen selvästi johdettavissa maidon paikallisen mikrobikasvuston ominaisuuksista sekä juustonvalmistuksen lämpötiloista ja vaiheista, joissa käytetään tarkoin valikoituneita lajeja, kantoja ja konsentraatioita.

Casatella Trevigiana -juustossa on pehmeä, kiiltävä, lievästi kermainen ja suussasulava juustomassa, jonka väri vaihtelee maidonvalkoisesta kermanvaaleaan; pienet reiät ovat sallittuja.

Kuori puuttuu tai on tuskin havaittavissa, muoto on perinteisen lieriömäinen. Tuotteen tuoksu on mieto, maitoinen ja tuore, ja juustossa on mieto maidolle ominainen maku sekä lievästi hapan sivumaku.

Viimeaikaiset tutkimukset todistavat, että tuotantoalueelle vuosien saatossa valikoitunut mikrobikasvusto sisältää termofiilisten streptokokkien eri kantoja, joiden ominaisuudet ja aineenvaihdunta ovat olennaisen tärkeitä paitsi hapatuksessa myös tuotteen aistinvaraisten ominaisuuksien, kuten kypsän juustomassan lievästi happaman maun, muodostumisessa.

Myös termofiilisten, voimakkaasti proteolyyttisten maitohappobakteerien esiintyminen, vaikkakin vähäisemmässä määrin, takaa kaseiinien pilkkoutumisen tuottaen molekyylejä tai niiden lähtöaineita, jotka määrittävät juuston koostumuksen, kypsymisen ja maun – ainutlaatuiset ominaisuudet, joita ei voida jäljitellä tuotantoalueen ulkopuolella.

Tuottajat käyttävät juuston jalostuksessa perinteistä erityistekniikkaa, johon kuuluu alhainen juoksettumislämpötila, ja se on kehitetty termofiilisten streptokokkien ja maitohappobakteerien hyödyntämiseksi ja niiden esiintymisen lisäämiseksi.

Sen avulla voidaan korostaa SAN-nimitykseen Casatella Trevigiana kuuluvan juuston tärkeimpiä aistinvaraisia ominaisuuksia ja määritellä ne.

Tämän tyypillisen trevisolaisen juuston alkuperä ja esiintyminen on sidoksissa kotitalouksien perinteiseen juustonvalmistustaitoon. Juustonvalmistustekniikka perustui suulliseen perinteeseen ja hyvin yksinkertaisiin menetelmiin. Tuotteen alkuperä on trevisolaisissa juustonvalmistusperinteissä, jotka vuonna 1962 luokiteltiin ”vanhoiksi” perinteiksi.

Casatellan trevisolaisesta alkuperästä on olemassa monia kirjallisia todisteita.

Tuote-eritelmän julkaisutiedot

(tämän asetuksen 6 artiklan 1 kohdan toinen alakohta)

Tuote-eritelmän täydellinen teksti on saatavissa seuraavalta verkkosivulta: http://www.politicheagricole.it/flex/cm/pages/ServeBLOB.php/L/IT/IDPagina/3335

tai

menemällä suoraan maa- ja metsätalousministeriön kotisivulle (www.politicheagricole.it), valitsemalla ensin ”Qualità” (ylhäällä oikealla), sen jälkeen ”Prodotti DOP IGP STG” (näytön vasemmassa laidassa) ja lopuksi ”Disciplinari di produzione all’esame dell’UE”.

(1) EUVL L 343, 14.12.2012, s. 1.